ky ky el cs ky en en ky tt ky ky ky ky ky ky ky ky ky ky ky ky ky ru ru ky ky ky ky ky ru tt ky ky ky ky ky ru ky ky ky ky ky ky ky ky ru ky ky ky ky ky ky ky mn ky ky ky ky ky ky mn tt ky ky ky ky ky ru ky ky ru ky ky ky ru ky ce ky ru ky ru ky ru ky ru ky ru ky ru ru ky ru ba ky ky ky ky ky ky ky ky ru ky ky kk ky ky ky ru ky ky ky ky ky ky ky ru
"Алиби", 30.07.08 - 14-бет: Азизбектен азил кеп...•
Туулган күнүңүз менен урматтуу ажо!
Атом бомбасына колу жеткен совет өлкөсү улуу жолбашчысы Иосиф Сталиндин 70 жылдык мааракесин өткөзүп жатты. Социализмдин кулачы кеңейип, Кытай, ГДР кошулуп, экономикалык өз ара жардамдашуу совети (СЭВ) түзүлдү. СССРде кайрадан НКВД күч алып, репрессиядан улам еврейлер,врачтар куугунтукталып жатты. Кыргызстандын түштүгүндө катуу жер титирөө жүрүп, Бериянын батасы тийдиби, НКВД кызматкери уулдуу болду.
Туулган күнүңүз манен, Улуу урматтуу…!!
Балким чын эле көпкөн министрлер кожоюн айткандай бекер май куюлган маммашиналарды минип, элдин башына түшкөн кыйынчылыкты сезбей жүргөндүр.
Иншалла, дайым кортеж менен жүргөн кожоюндун сезип, туйганына шүгүр.Кожоюн борбордобу, чет жактабы, жумушка шашып бара жатып кортеж өтө турган көчөдө зарыгып, кортеж өтөөрүн күтүп отуруп ар кандай ойлор келет.
Кыргыздын пешенесине Бакиевди жазыптыр. А Бакиевдин пешенесине эмнени жазды болду экен? Балким, Фидель Кастродой болуп төшөктөн турбай калгыча бийликти бербей, алжыганда берсе дагы үкасына өткөзүп кетер. Неси болсо да пешенебизге жазганды көрөрбүз.
Зодиак боюнча: АРСТАН (24 июль - 23 август)
Арстан жырткычтардын падышасы. Ошондуктан арстан жылдызы астында төрөлгөндөр бийлик дегенде ак эткенден, так этишип, ичкен ашын жерге коюп чуркашат.
Арстандар өздөрүн башкалардан өйдө, акылдуу сезишип, кол алдындагыларга акыл-насаат айтканды жүдаа жакшы көрүшөт. Алар бетке айткан адамдарга кек сактап, тескерисинче чөө сымал жагалданып, кошомат кылгандарды жактырат. өзүн - өзү даңктоо арстандардын хоббиси болгондуктан, кол алдындагылардын эң мыкты идеяларын өзүнө ыйгарып, өзүнүкү катары санашат. Ошондуктан арстан-начальникке жакшы идеяларды кеңеш катары айтып гана туруш керек, ал өзү эле менчиктештирип алат. Идея ишке ашпай калса бирөөнүн мойнуна койгондон кайра тартпайт.
АРСТАНдын сапаты: Даңкты сүйөт, бийликке умтулат,уюштургуч, насаатчы.
Кайсы кесипке шыктуу: Психиатр, педагог, саясатчы.
АРСТАН жылдызында төрөлгөн көрүнүктүү инсандар:
Фидель Кастро Рус,Кеннеди,Бенито Муссолини, Оливер Кромвель, Курманбек Бакиев.
Чыгыш бал китеби: Уй (Бык) 1949,1961,1973…
Кыргыз элинде УЙ, кытай гороскобунда БУКА . "Быктар" токтоо мүнөз болушканы менен ачуулары чукул келишет. Жиндери шакардай кайнап турганда киши даап жакын бара албайт. Өлө өжөр болгондуктан, каршы чыккандарды чөгөлөтүп же катуу жазалагандан каниет алышат. Сыртынан караганда салабаттуу көрүнгөнү менен, былгып бардыгы ичинде жаткандыктан, бийликке келишсе өчөшкөндөрдүн акесин таанытат.
"Жаман уй жайытын бир күндө түгөтөт" дегендей, бийлик башына келген уйлар элдин келечегин ойлобой, байлык, мүлкүн түгөткөнгө шашышат. Бийликке да тагдырдын жазмышы менен Наполеон сыяктуу капыстан келишет.
"БЫКтын" сапаттары: Өжөр, өзүмчүл, ачуусу чукул.
Кайсы кесипке шыктуу: Фермер,командачы,инженер.
"БЫК" жылында төрөлгөн көрүнүктүү инсандар:
Адольф Гитлер, Наполеон Бонопарт, Саддам Хусейн, Курманбек Бакиев.
Ырас өмүр кандай кыска, кандай аз,
Тагдыр ошол өлчөмүнөн көп кылбас.
Бирок анын аздыгына мейли эле
Анын октой тездигине катат баш.
Кечээ эле ушул кырда жок эле
Кайдан чыкты боз ат минген отуз жаш!?
Ырас, бийлик кандай кыска, кандай аз,
Оппозиция өлчөмүнөн көп кылбас.
Бирок анын аздыгына мейли эле
Долларларды оодарам деп катат баш.
Кечээ эле тиги кырда жок эле
Алтымышка келип калды такап жаш.
Бийлик барда үстү-үстүнө камчылап
Жетер жерим, тоер жерим барчылап,
Ширеңкелер, жеген нандар кымбаттап,
Шилекейлер агып турат тамчылап.
Тезек терип, талааларда жүрбөсө
Кышкы суукта кыргыз дагы жанчылат.
Чыда кыргыз, чыдай бергин ойлонбой,
Чардай берсин, чалчактасын тойгондор.
Бийликтин бир бучкактарын чойгондор.
Элүү тогуз жашка келип турсам да
Элим үчүн кетемин го ойгонбой.
Көз ирмемдеги сөз ирмемдер
Биздин министрлер машинасына чөнтөгүнөн акча төлөп май куйбагандыктан кымбатчылыкты деле билишпейт.
Кузгун болуп бийликке жеткиче, кыраан болуп оппозицияда жүргөн оң.
Ит - менттердин "скотинасы".
Сен пара албасаң, мен пара албасам, ал пара албаса - бийлик жүргүзгөнүбүз эмне?...
Мезгил -деңиз, мамлекет-кеме, бийлик- кеменин чатыры, оппозиция-шамал.
Мамлекетти башкара билбеген адам- жел айдаган камгак.
Дарак бир жерде көгөрөт экен деп ойлоп жүрсөм, көгөрмөк түгүл куурап баратам.
Балким, Кыргызстанга ар сезонго жараша жайкы, жазгы, кышкы , күзгү деп Конституция кабыл алып турарбыз.
Түркөй падышалар ар дайым жалпы элге өзүнүн омоксуз ойдон туулган тартиби менен салтта жок үрп-адатын таңуулай беришет.
Падыша бийлигинде сырткы кырдаалга байланыштуу чындык көшөгөнүн артында калат.
Эгерде падыша жалган сөздөрдү угууга көбүрөөк зээн төшөсө, анда анын тегерегиндегилердин баары жалаң ошондой сөздөрдү сүйлөп калышат.
Кожоюндун чөнтөк телефону шыңгырап калат. Кожоюн шашпай соткасын кулагына такап:
- Алло, улуу урматтуу Курманбек Салиевич угуп жатат - дептир.
Кожоюн туулган күнүнө карата сый тамак уюштуруп, чет элдик дипломаттарды конокко чакырып калат. Өзү төргө отуруп куурулган тоокту эки колу менен кармап, тиши менен жулмалап жеп жатса имиджмейкери келип:
- Улуу урматтуум, оң колуңузга бычак, сол колуңузга вилка алып жебесеңиз, баары сизди карап калышты - деп шыбырайт.
- Кызык, оң колума бычак, сол колума вилка алсам, кайсы колум менен тоокту кармап жейм - дейт экен кожоюн таң калып.
Кожоюн дачага эс алганы барат.,Эриккенинен гүлдөргө суу куюну чечип эшикке чыгып баратса, "Матушкабыз" алдынан чыгып:
- Улуу урматтуум, телибайчылап азыр жаан жааганы турса каякка баратасың ? - десе
- Жаан жааса эмне экен, мен кол чатыр көтөрүп алам-деген экен.
- 1949 жылы дүйнөдө кандай маанилүү окуя болду эле?
- Улуу урматтуу Курманбек Салиевич туулган.
- Ал эми 1953 жылычы?
- Улуу урматтуу Курманбек Салиевич 4 жашка толгон.- дептир Т.Турдумамбетов токтолбостон.
- Владимир Ильич, "Алиби" гезити бийликке каршы жазып жатат.
- Контрреволюция…Токтоосуз атылсын!- дейт Ленин ордунан атып туруп,-Шашпагыла, курсактарын тойгузуп туруп аткыла.
- Иосиф Виссарианович "Алиби" гезити бийликке каршы жазып жатат.
- Берия?!- дейт Сталин канжасын соруп ары-бери басып,-Эл душмандары болуп жүрбөсүн, ГУЛАГка алып барып текшерип көрчү.
- Никита Сергеевич, "Алиби" гезити бийликке каршы жазып жатат.
- Диссиденттер!- дейт Хрущев ботинкесин чечип столду бир уруп,-Чет өлкөгө айдап жибергиле.
- Аскар Акаевич, "Алиби" гезити бийликке каршы жазып жатат.
- Мен ойлойм...-дейт Акаев канайым менен кеңешип келип,- "Алибини" жаап салгыла.
- Курманбек Салиевич, "Алиби" гезити бийликке каршы жазып жатат.
- Менин даражамдагы адамдар болсо көрсөтөт элем,- дейт Бакиев бокстун "стойкасына" тура калып-Сотко айтып, мойнуна миллион сом илип койгула. Эр болсо төлөп көрсүн.